ทั่วโลกฉีดวัคซีนกแล้ว 1,082 ล้านโดส ใน 191 ประเทศเขตปกครอง ส่วนอาเซียนฉีดแล้วทุกประเทศกว่า 30.49 ล้านโดส ไทยฉีดแล้วมากกว่า 1.34 ล้านโดส
ศาสตราจารย์ นายแพทย์สิริฤกษ์ ทรงศิวิไล ปลัดกระทรวงการอุดมศึกษา วิทยาศาสตร์ วิจัยและนวัตกรรม (อว.) เผยข้อมูลสถิติการฉีดวัคซีนโควิด-19 ทั่วโลกแล้ว 1,082 ล้านโดส ใน 191 ประเทศ/เขตปกครอง ขณะนี้อัตราการฉีดล่าสุดรวมกันทั่วโลกที่ 20.3 ล้านโดสต่อวัน และมีแนวโน้มที่เพิ่มขึ้นอย่างต่อเนื่อง ซึ่งอิสราเอลฉีดวัคซีนครอบคลุมเกินครึ่งของประชากรแล้ว  ขณะที่สหรัฐอเมริกามีจำนวนการฉีดวัคซีนสูงที่สุดที่ 235 ล้านโดส มีชาวอเมริกันกว่า 98 ล้านคนได้รับวัคซีนครบ 2 โดสแล้ว ด้านประเทศในภูมิภาคอาเซียนขณะนี้ทุกประเทศฉีดวัคซีนแล้ว ประมาณ 30.49 ล้านโดส โดยสิงคโปร์ฉีดวัคซีนในสัดส่วนประชากรมากที่สุด  19.5% ของประชากร ขณะที่อินโดนีเซีย ฉีดมากที่สุด 19.8 ล้านโดส สำหรับประเทศไทย ข้อมูล ณ วันที่ 29 เมษายน64 ฉีดวัคซีนแล้วกว่า 1,344,646 โดส โดยฉีดให้กับบุคลากรการแพทย์และสาธารณสุขมากที่สุดในสัดส่วนกว่า 51.7%